कभी मिडिल ऑर्डर में हुए थे फ्लॉप, ओपनिंग मिली तो लगाई रिकॉर्ड्स की झड़ी
Indian Cricketer Rohit Sharma Luxurious Lifestyle - ऑफ स्पिन डालकर आखिरी ओवर्स में भी अपनी टीम के लिए रन बचा रहा था। वो ऑफ स्पिनर बच्चा कोई और नहीं बल्कि रोहित शर्मा थे, जिसे आज दुनिया हिटमैन के नाम से जानती हैं।
साल 1999, जगह मुंबई। बोरिवली स्पोर्ट्स एंड कल्चरल एसोसिएशन की तरफ से एक बच्चा ऑफ स्पिन डाल रहा है। इसी जगह अलग-अलग कोचिंग कैंप चल रहे हैं। वहीं पर दिनेश लाड नाम के एक कोच अपने स्कूल स्वामी विवेकानंद इंटरनेशनल स्कूल के लिए टीम बना रहे हैं। तभी उनकी नजर उस बच्चे पर पड़ी, जो ऑफ स्पिन डालकर आखिरी ओवर्स में भी अपनी टीम के लिए रन बचा रहा था। वो ऑफ स्पिनर बच्चा कोई और नहीं बल्कि रोहित शर्मा थे, जिसे आज दुनिया हिटमैन के नाम से जानती हैं।
कई मैचों में शानदार पारी खेलने वाले रोहित ने अपनी धाकड़ बल्लेबाजी से कई नए कीर्तिमान स्थापित किए और कई रिकॉर्ड भी ध्वस्त किए। अभी तक वनडे में सबसे ज्यादा तीन बार दोहरा शतक लगाने का रिकॉर्ड भी रोहित के नाम ही है। फिलहाल रोहित आईपीएल में अपने कमबैक की वजह से चर्चा में है। हाल ही में हिटमैन ने 24 पारियों के बाद आईपीएल में दिल्ली के खिलाफ अर्धशतक जड़ा था।
आज लग्जरी लाइफ में जानिए रोहित शर्मा की आलीशान जिंदगी के बारे में… 
अच्छी बॉलिंग के दम पर मिली स्कूल स्कॉलरशिप
30 अप्रैल 1987 को महाराष्ट्र के नागपुर में जन्मे रोहित शर्मा के पिता गुरुनाथ शर्मा, ट्रांसपोर्ट फर्म में काम किया करते थे। घर में पैसे की कमी थी लेकिन रोहित को क्रिकेट ही खेलना था। क्रिकेट खेलने के लिए ही रोहित उस वक्त अपने दादा और चाचा के साथ बोरीवली में रहा करते थे। वीकेंड पर वे अपने पैरेंट्स से मिलने के लिए जाया करते थे, जो डोमविबली में एक सिंगल रुम वाले घर में रहते थे। रोहित को उनके चाचा ही ने क्रिकेट कैंप में एंट्री दिलवाई थी। तब 800 रुपये महीने के हिसाब से क्रिकेट सिखाया जाता था। रोहित की बॉलिंग से कोच दिनेश लाड काफी प्रभावित हुए थे। दिनेश लाड के कहने पर रोहित को स्वामी विवेकानंद स्कूल में जोड़ने की कोशिश की गई ताकि वह क्रिकेट टीम का हिस्सा बन सके। लेकिन दिक्कत पैसों की थी क्योंकि इस स्कूल की फीस 275 रुपए प्रति महीने थी और रोहित का परिवार ये अफोर्ड नहीं कर सकता था। तब दिनेश लाड की अपील पर स्कूल ने रोहित की फीस को माफ किया और वह पहले ऐसे बच्चे थे जिसे सिर्फ क्रिकेट टीम में शामिल करने के लिए स्कूल में मुफ्त में एडमिशन दिया गया।
ऑफ स्पिनर से बल्लेबाज बनने का सफर 
स्कूल में एडमिशन मिलने के बाद 12 साल के रोहित ने दिनेश लाड के गाइडेंस में क्रिकेट की प्रैक्टिस शुरू की। प्रैक्टिस के पहले साल तक सिर्फ बॉलिंग की। हैरिस शील्ड समेत अन्य कुछ लोकल टूर्नामेंट में भी रोहित शर्मा ऑफ स्पिनर के तौर पर ही खेले। लेकिन जब पहला साल खत्म हुआ, तो एक दिन दिनेश लाड स्कूल में एंट्री ले रहे थे वहां एक बच्चा बैटिंग प्रैक्टिस कर रहा था और बॉल को नॉक कर रहा था। ये रोहित शर्मा ही थे, कोच ने पूछा कि तुम बैटिंग भी कर लेते हो? जवाब मिला- हां, सर। उस दिन के बाद से रोहित शर्मा की नेट्स में बैटिंग प्रैक्टिस शुरू हुई। उसके बाद गाइल्स फील्ड टूर्नामेंट आया, रोहित शर्मा को पहली बार ओपनिंग के लिए भेजा गया और उन्होंने 140 रन बना डाले। बस, वो दिन है और आज का दिन है…
इंटरनेशनल करियर की शुरुआत रही खराब 
2007 में रोहित शर्मा ने अपना इंटरनेशनल डेब्यू किया। आयरलैंड के खिलाफ उन्होंने अपना पहला मैच खेला। उस मैच में उन्हें बल्लेबाजी का मौका नहीं मिला। दूसरा मैच उन्होंने द. अफ्रीका के खिलाफ खेला और उसमें वो 8 रन बनाकर आउट हो गए। तीसरा मैच ऑस्ट्रेलिया के खिलाफ खेला और उसमें वो कुछ खास कमाल नहीं कर सके और एक रन बनाकर पवेलियन लौट गए। इस तरह रोहित के करियर की शुरुआत काफी खराब रही। इस वक्त तक रोहित एक मिडिल ऑर्डर बल्लेबाज थे। इंटरनेशनल क्रिकेट में वे तीसरे से लेकर सातवें नंबर तक बैटिंग करने आते थे। लेकिन वो सफल नहीं रहे। फिर एक दिन धोनी ने रोहित को ओपनिंग का मौका दिया। हालांकि रोहित उसमें भी फ्लॉप साबित हुए।
2013 के बाद से रोहित ने लगाई रिकॉर्ड्स की झड़ी
ओपनिंग में फ्लॉप होने के बाद रोहित फिर से 5 नंबर बल्लेबाज के रुप में खेलने लगे थे। करीब दो साल तक नीचे बल्लेबाजी करने के बाद धोनी ने एक बार फिर से रोहित को ओपनिंग पर भेजने का फैसला किया। साल 2013 में इंग्लैंड के खिलाफ वनडे सीरीज में रोहित ओपनिंग के लिए उतरे। इस मैच में 83 रन की धमाकेदार पारी खेली। इसके बाद चैंपियंस ट्रॉफी जैसे बड़े टूर्नामेंट में रोहित का बल्ला चमका और वो टीम इंडिया के रेगुलर ओपनर बन गए। आज उनके नाम वनडे क्रिकेट में सबसे ज्यादा दोहरे शतक हैं। वे टी-20 इंटरनेशनल में भी सबसे ज्यादा सेंचुरी लगाने वाले खिलाड़ी हैं।
रोहित के पास मुंबई में सी साइड अपार्टमेंट
रोहित 2015 में मुंबई के वर्ली स्थित एक आलीशान अपार्टमेंट में अपने परिवार के साथ रहने के लिए शिफ्ट हुए थे। यह डुप्लेक्स अपार्टमेंट मुंबई की सबसे ऊंची इमारतों में से एक है। इसका नाम आहूजा टावर्स है, जिसकी 29वीं मंजिल पर रोहित शर्मा रहते हैं। 6000 वर्ग फीट में फैले इस घर को रोहित ने 30 करोड़ रुपए में खरीदा था। ये एक सी फेसिंग अपार्टमेंट है। इसके अलावा रोहित ने खंडाला में एक बंगले के प्रोजेक्ट में 5 करोड़ रुपए का निवेश किया है। इस प्रोजेक्ट का नाम डिस्कवरी है और इसे बॉलीवुड स्टार सुनील शेट्टी की एक कंपनी ने लॉन्च किया था।
लैम्बॉर्गिनी जैसी कई लग्जरी कारों के मालिक
आईपीएल के इस सीजन में 16 करोड़ रुपए में रिटेन किए गए रोहित कई लग्जरी कारों के भी मालिक हैं। हाल ही में रोहित ने नीले रंग की लैम्बॉर्गिनी उरुस खरीदी है। उन्होंने इस कार को 3.15 करोड़ रुपए में खरीदा है। यह उनके गैराज की सबसे महंगी कारों में से एक है। उरुस दुनिया की सबसे तेज SUVs में से एक है। इसके अलावा रोहित के पास एक 88 लाख की मर्सिडीज-बेंज जीएलएस 350, एक 56 लाख की बीएमडब्ल्यू एक्स3 और 62 लाख की एक टोयोटा फॉर्च्यूनर भी है।
क्रिकेट के अलावा रोहित की कमाई क्रिकेट एकेडमी से होती है
आईपीएल से रोहित अब तक 178 करोड़ रुपए कमा चुके हैं। वहीं हर साल ब्रांड एंडोर्समेंट से भी रोहित करोड़ों रुपए कमा लेते हैं। इनके अलावा रोहित एक क्रिकेट एकेडमी के भी मालिक हैं। मुंबई के बीकेसी से शुरू हुई क्रिक किंगडम नाम की एकेडमी रोहित की सोर्स ऑफ इनकम का महत्वपूर्ण हिस्सा है। मौजूदा समय में उनकी ये एकेडमी 10 से ज्यादा शहरों में 35 से ज्यादा कोच के साथ 4 हजार से ज्यादा बच्चों को ट्रेनिंग देती है।